**II. kerületi Önkormányzattal kötött feladat-ellátási szerződésről szóló beszámoló**

2021. novemberében adtam be a pályázatomat, a februári pozitív elbírálás után **2021. szeptember 15.-én kaptam kulcsot** a **Margit körút 15-17.** alatt található ingatlanhoz, hogy megnyithassam a **Start Galéria Budapest** nevet nyert **galériát és közösségi teret**, melynek kiemelt célja a **tehetségkutatás és gondozás** mellett az **élő alkotóktól való képvásárlás népszerűsítése**.

Az elhúzódó szerződéskötés miatt nehezen találtam felújítókat, ám november 8.-án sikerült elkezdeni a munkálatok nagyját, az **utolsó munkálatok pedig 2022. január 8-ával értek véget**.

2021. június 2-án, az ingatlan átvétele előtt már elkezdtem a munkákat galériaként, mikor is az újranyitott Margitszigeti Szabadtéri Színpad Víztorony Kiállítóterében megrendezésre került SKICC ’21 Kiállításon már én képviseltem a kiállító művészeket az érdeklődők számára. A **SKICC ’21 kiállítás a kerületben működő Felszabtér Rajz alkotóközösség növendékeinek a munkáit mutatta be**, és a Margitszigeti Szabadtéri Nagyszínpad vezetősége szerint nagy sikert aratott a fiatalok bemutatkozó kiállítása. A **Felszabtér Rajz alkotóközösség**et az alkotók képeinek értékesítésével hozzásegítettük egy mappatartó szekrény megvásárlásához.

Szeptember 15. óta péntekenként a galériában be tudott üzemelni a **Random Rajzkör**, ami egy kötetlen rajzolási, alkotási lehetőség minden kötöttség nélkül. Az eseményekre átlagosan 4 fő érkezett, sokféle korosztályból. Mindenképpen fontos kiemelnem az egyik legfiatalabb rendszeres látogatót, egy 15 éves csodálatos ifjú hölgyet, aki a kerületben lakik és egy kivételével minden alkalommal jött és rajzolt.

2021. december 2.-án a felújításokba be tudtunk ütemezni egy rövidebb szünetet, hogy megnyithassuk a **galéria első kiállítását, ahol Tóth Beatrix**, **fiatal művésznő** először mutatkozhatott be a nagyközönség előtt. A kiállítás nem várt mértékű sikert aratott. Már a megnyitón is többszörös teltház alakult ki, és később is sok vendég jött vissza megmutatni az anyagot szerettei számára.

2021. december 11-én **Balázs Soma, a kerületben élő zenész és vizuális művész** tartott egy különleges eseményt, ahol az ingatlan impozáns csillárgömbjeire szabott videóinstallációt mutatott be.

A galéria rövid történetében számtalan kedves történet kapott már helyet, és úgy látom egyre több embernél működik szelepként. Csak egy történetet szeretnék megosztani a sok közül: egy szomorú fiatal hölgy nézett be egyik este a kirakaton, akit behívtam körülnézni, és kiderült, hogy sírva sétált át a hídon, mert nagyon nehéz napja volt, a galériában beszélgetni kezdtünk, érkezett más vendég is, akivel szintén azonnal megtalálták a közös hangot, és miután mindketten építészek voltak, el is kezdtek rajzolni és linót metszeni tanulni. Ahogy együtt alkottak és beszélgettek, mindketten nagyon jókedvűen távoztak végül.

De elhangzott már olyan mondat is az alkotóasztalnál, hogy 25 évvel fiatalabb lett valaki, mert 25 éve nem volt színesceruza a kezében, és ezt 3 óra elmélyült rajzolás után mondta a hölgy.

A vendégek többsége visszajött már 1 hónapon belül legalább egyszer.

A felújítási munkálatokba több mint 80 fő segített, egy részük anyagi támogatással, más részük önkéntes munkával segített. Azt hiszem ez egy olyan magas szám egy kicsi intézmény kapcsán, ami alátámasztja a feltételezést, miszerint szükség van egy ilyen helyre.